Forespørgsel til skriftlig besvarelse E-001197/2021

til Kommissionen

jf. forretningsordenens artikel 138

Tanja Fajon (S&D), Milan Brglez (S&D), Karen Melchior (Renew), Ivan Vilibor Sinčić (NI), Maria Grapini (S&D), Javier Nart (Renew), Chris MacManus (The Left), Malin Björk (The Left), Sirpa Pietikäinen (PPE), Niyazi Kizilyürek (The Left), Giuliano Pisapia (S&D), Andreas Schieder (S&D), Martina Michels (The Left)

Om: Overtrædelse af EU's retningslinjer — EU-finansiering af israelske enheder i det besatte palæstinensiske område

I henhold til EU's retningslinjer for, hvorvidt israelske enheder og deres aktiviteter i de områder, som Israel har besat siden juni 1967, kan komme i betragtning til tilskud, priser og finansielle instrumenter, der finansieres af EU fra og med 2014[[1]](#footnote-0), kan kun israelske enheder, der hverken er etableret eller udfører finansierede aktiviteter i det palæstinensiske besatte område, komme i betragtning til EU-tilskud.

Ariel University (AU), som er beliggende i den ulovlige israelske bosættelse Ariel på den besatte palæstinensiske Vestbred, optræder ikke desto mindre som "interessent i Israel" i det Horisont 2020-støttede projekt BOUNCE[[2]](#footnote-1). AU har været vært for et informationsarrangement om projektet, og en af dets professorer er opført som forsker og medlem af BOUNCE-teamet, hvilket er i strid med ovennævnte EU-retningslinjer.

Selv om AU for nylig blev fjernet fra interessentdatabasen for det EU-finansierede projekt GEO-CRADLE, er andre israelske enheder fra de besatte områder fortsat involveret i projektet og udfører hertil knyttede aktiviteter.

1. Hvad vil Kommissionen konkret gøre for at forhindre gentagne krænkelser af de forpligtelser, EU har opstillet, og af dets holdning om ikkeanerkendelse af Israels suverænitet over de besatte palæstinensiske område, i forbindelse med EU-finansierede forskningsprojekter?

2. Vil Kommissionens tjenestegrene kræve, at der foretages en etisk bedømmelse eller audit af projektet for at vurdere, om det er i overensstemmelse med retningslinjerne?

3. Vil den indføje en henvisning til disse EU-forpligtelser og -holdninger i den etiske vurderingsprocedure for israelske enheder inden for rammerne af Horisont Europa?

1. https://eur-lex.europa.eu/legal-content/DA/TXT/?uri=CELEX:52013XC0719(03) [↑](#footnote-ref-0)
2. https://www.bounce-project.eu/news/bounce-dissemination-event-on-june-16-2020/ [↑](#footnote-ref-1)